**Kapitálové obchodné spoločnosti**

V SR rozlišujeme tieto právne formy podnikania:

1. **Verejné podniky (štátne, samosprávne)**

* *ziskové* - sú zamerané na podnikateľskú činnosť
* *neziskové* – sú zamerané na verejno-prospešné činnosti

1. **Podniky jednotlivcov**

* *živnosti*
* *slobodné povolania*
* *samostatne hospodáriaci roľníci*

1. **Obchodné spoločnosti**

* *osobné* (v. o. s., k. s.)
* *kapitálové* (s. r. o., a. s.)

1. **Družstvá**

- *výrobné*

*- obchodné*

*- spotrebné*

*- poľnohospodárske*

**Obchodné spoločnosti** sú právnické osoby, ktoré sú založené za účelom spoločného podnikania, pričom zakladateľmi môžu byť fyzické alebo právnické osoby, ktoré vystupujú ako spoločníci. Po právnej stránke podnikanie obchodných spoločností upravuje *Obchodný zákonník*. **Znaky kapitálových obchodných spoločností**:

* nevyžaduje sa osobná účasť spoločníkov na podnikaní
* pri založení je povinný vklad, minimálna výška základného imania je určená Obchodným zákonníkom
* spoločníci vytvárajú riadiace orgány
* spoločníci neručia za záväzky spoločnosti vôbec alebo len obmedzene do výšky svojho nesplateného vkladu

**Spoločenská zmluva** je písomná dohoda najmenej *dvoch* spoločníkov o založení obchodnej spoločnosti. V prípade *akciovej spoločnosti* jej úlohu plní **zakladateľská zmluva** spolu so **stanovami**.

V prípade založenia obchodnej spoločnosti len *jednou* osobou spoločenskú zmluvu nahradzuje **zakladateľská listina.**

**Spoločnosť s ručením obmedzeným**

***Založenie a vznik***

Môže ju založiť 1 spoločník a môže mať maximálne 50 spoločníkov. Práva a povinnosti spoločníkov sú upravené v spoločenskej zmluve príp. v zakladateľskej listine. Spoločnosť vzniká dňom zápisu do *Obchodného registra*.

***Obchodné meno***

Musí obsahovať označenie s. r. o. alebo skratku spol. s r. o., príp. celý názov.

***Financovanie***

Súhrn vkladov spoločníkov tvorí základné imanie. Minimálne základné imanie je 5 000 €. Minimálny vklad spoločníka je 750 €. Vklad môže mať peňažnú a nepeňažnú formu. Pred zápisom do Obchodného registra musí byť z každého peňažného vkladu splatených najmenej 30% a celková hodnota splatených vkladov musí byť aspoň 2 500 €, následné doplatenie v lehote do 5 rokov. Ak je iba 1 zakladateľ, musí byť základné imanie splatené v plnej výške 5 000 €.

***Vklad spoločníka***

Je súhrn peňažných prostriedkov a iných peniazmi oceniteľných hodnôt, ktoré sa spoločník zaväzuje vložiť do spoločnosti. Pri vložení nepeňažného vkladu musí spoločenská zmluva obsahovať určenie predmetu nepeňažného vkladu a určenie jeho peňažnej sumy. Hodnota nepeňažného vkladu sa určí znaleckým posudkom.

***Ručenie***

Spoločníci ručia za záväzky spoločnosti obmedzene do výšky svojho nesplateného kapitálového vkladu zapísaného do Obchodného registra. Spoločnosť za nesplnenie svojich záväzkov ručí celým svojim majetkom.

***Riadenie***

Orgány s. r. o.: **Valné zhromaždenie – najvyšší** orgán spoločnosti. Zasadá najmenej 1 krát za rok. Jeho členmi sú všetci spoločníci. Do jeho pôsobnosti patrí:

* rozhodovanie o zmene spoločenskej zmluvy
* rozhodovanie o znížení alebo zvýšení základného imania
* rozhodovanie o rozdelení zisku a úhrade straty
* schvaľovanie účtovnej závierky
* vymenovanie, odvolanie a odmeňovanie konateľov a členov dozornej rady
* rozhodovanie o zrušení spoločnosti

Rozhoduje sa hlasovaním, počet hlasov každého spoločníka sa určuje pomerom hodnoty jeho vkladu k výške základného imania spoločnosti, pokiaľ spoločenská zmluva neurčuje iný počet hlasov.

**Dozorná rada – kontrolný** orgán spoločnosti. Dohliada na hospodárenie spoločnosti a činnosť konateľov. Môže sa zriadiť, ak tak určuje spoločenská zmluva. Členom dozornej rady nemôže byť konateľ spoločnosti. Dozorná rada nahliada do obchodných a účtovných kníh a dokladov a kontroluje ich, preskúmava účtovnú závierku.

**Štatutárny orgán –** tvorí ho 1 alebo viacerí konatelia, ktorí sú poverení vedením spoločnosti. Konateľom môže byť len fyzická osoba, ktorá je spôsobilá na právne úkony a bezúhonná. Konateľov vymenúva a odvoláva valné zhromaždenie z radov spoločníkov alebo iných fyzických osôb. Na konateľov sa vzťahuje zákaz konkurencie.

***Zisk a strata*** sa delia podľa splatených vkladov spoločníkov.

***Rezervný fond***

Ak sa nevytvorí pri vzniku spoločnosti, tak je spoločnosť **povinná** ho vytvoriť vo výške najmenej 5% z čistého zisku v roku, v ktorom tento zisk prvýkrát dosiahla. Nie však viac ako 10% základného imania. Používa sa na krytie strát spoločnosti a o jeho použití rozhodujú konatelia.

***Zrušenie a zánik***

Spoločnosť zaniká výmazom z Obchodného registra. Zrušenie s likvidáciou alebo bez likvidácie. Spoločníci majú nárok na podiel na likvidačnom zostatku, ktorý sa delí podľa splatených vkladov.

***Spoločenská zmluva musí obsahovať***:

* obchodné meno a sídlo spoločnosti
* určenie spoločníkov uvedením názvu a sídla právnickej osoby alebo mena a bydliska fyzickej osoby
* výšku základného imania, výšku vkladu každého spoločníka pri založení spoločnosti a spôsoby a lehoty splácania vkladu; pokiaľ ide o nepeňažný vklad, aj predmet a určenie peňažnej sumy nepeňažného vkladu v akej sa započítava na vklad spoločníka
* mená, bydliská a rodné čísla konateľov spoločnosti a spôsob akým konajú v mene spoločnosti
* mená, bydliská a rodné čísla členov dozornej rady pokiaľ sa zriaďuje

**Akciová spoločnosť**

***Založenie a vznik***

Jej základné imanie je rozdelené na určitý počet akcií s určitou menovitou hodnotou. Akciovú spoločnosť môže založiť jeden zakladateľ, ak je právnickou osobou, podpísaním zakladateľskej listiny, alebo to môžu byť dvaja alebo viacerí zakladatelia podpísaním zakladateľskej zmluvy. Môže byť založená: **1.** **na základe výzvy na upisovanie akcií –** zakladatelia si tak zabezpečujú vytvorenie základného imania, ak na jeho vytvorenie nestačia vlastné vklady. Upisovanie akcií predstavuje záväzok upisovateľa splatiť hodnotu upísaných akcií v peniazoch. K upísaniu dochádza zápisom do *listiny upisovateľov*. Aby sa zabezpečilo vážne mienené upisovanie, upisovateľ je povinný splatiť aspoň 10% menovitej hodnoty upísaných akcií v určenom čase a v určenej banke.

Do začatia ustanovujúceho valného zhromaždenia musia upisovatelia splatiť aspoň 30% menovitej hodnoty upísaných akcií. Ak do konca lehoty upisovania akcií nedosiahne hodnota akcií navrhovanú výšku základného imania, upisovateľom sa vracia vklad aj s úrokom.

**2. bez výzvy na upisovanie akcií –** ak sa zakladatelia dohodnú, že splatia celé základné imanie, nevyžaduje sa výzva na upisovanie akcií ani konanie ustanovujúceho valného zhromaždenia.

Akciová spoločnosť vzniká dňom zápisu do Obchodného registra.

***Obchodné meno*** musí obsahovať označenie akciová spoločnosť alebo skratky akc. spol., alebo a. s.

***Financovanie***

Povinná hodnota základného imania je 25 000 €. Pred zápisom do Obchodného registra musí byť upísaná celá hodnota základného imania a splatených najmenej 30% peňažných vkladov.

***Ručenie***

Akcionári neručia za záväzky spoločnosti, môžu prísť len o hodnotu svojich akcií. Akciová spoločnosť ručí celým svojim majetkom.

***Riadenie***

Akcionári nie sú povinný osobne sa zúčastňovať podnikateľskej činnosť spoločnosti. Orgány a. s.: **Valné zhromaždenie –** je **najvyšším** orgánom spoločnosti, zúčastňujú sa na ňom všetci akcionári, zasadá najmenej raz za rok. Do jeho pôsobnosti patrí:

* schvaľovanie stanovy spoločnosti
* rozhodovanie o zvýšení a znížení základného imania
* menovanie a odvolávanie členov predstavenstva a dozornej rady
* schvaľovanie účtovnej závierky
* rozhodovanie o rozdelení zisku a určení tantiém
* rozhodovanie o premene akcií z listinných na zaknihované a naopak
* rozhodovanie o zrušení spoločnosti alebo zmene právnej formy

**Predstavenstvo –** je **štatutárnym** orgánom spoločnosti, ktoré **riadi** jej činnosť a **koná** v jej mene, má minimálne 3 členov. Zabezpečuje obchodné vedenie spoločnosti, vedenie účtovníctva, predkladá valnému zhromaždeniu na schválenie účtovnú závierku, návrh na rozdelenie zisku a výročnú správu a zvoláva valné zhromaždenie.

**Dozorná rada –** je **kontrolným** orgánom spoločnosti, musí mať aspoň *troch* členov, ktorí sa volia maximálne na 5 rokov. **Dohliada** na činnosť predstavenstva a celej spoločnosti, jej členovia môžu nahliadať do všetkých dokladov spoločnosti. Kontroluje účtovné záznamy a je oprávnená zvolávať valné zhromaždenie.

***Zisk***

Časť zisku na rozdelenie určuje valné zhromaždenie. Rozdelený môže byť len čistý zisk znížený o prídel do rezervného fondu a neuhradenú stratu minulých rokov.

***Rezervný fond***

Akciová spoločnosť už pri svojom vzniku tvorí rezervný fond vo výške najmenej 10% základného imania. Každý rok ho doplňuje o sumu určenú v stanovách najmenej 10% čistého zisku, kým dosiahne výšku určenú v stanovách najmenej 20% základného imania.

***Zrušenie a zánik***

O zrušení rozhoduje valné zhromaždenie, zaniká výmazom z Obchodného registra.

***Zakladateľská zmluva musí obsahovať:***

* obchodné meno, sídlo a predmet podnikania (činnosti)
* navrhované základné imanie
* počet akcií, ich menovitú hodnotu, formu a podobu
* počet akcií, ktoré upisujú jednotlivý zakladatelia
* emisný kurz, za ktorý spoločnosť akcie vydáva

Hlavné rozdiely akciovej spoločnosti a spoločnosti s ručením obmedzeným:

* v **akc. spol.** pri zakladaní jediným zakladateľom je potrebné vyhotoviť zakladateľskú listinu vo forme notárskej zápisnice, na rozdiel od **s. r. o.** teda nestačí len úradné overenie podpisu
* prísnejší zákaz konkurencie u členov **predstavenstva akciovej spoločnosti** ako u konateľov **spoločnosti s ručením obmedzeným**
* **akc. spol.** má vysoké základné imanie v porovnaní s **s. r. o.**
* **a. s.** je personálne náročnejšia, keďže dozorná rada musí mať aspoň troch členov a predstavenstvo minimálne jedného
* **a. s.** musí mať účtovnú závierku povinne overenú audítorom, **s. r. o.** nemá povinnosť overovania účtovnej závierky audítorom, ak nedosahuje limity stanovené v zákone o účtovníctve
* majiteľom **a. s.** môžu byť minimálne dve fyzické osoby, v **s. r. o.** môže spoločnosť založiť aj jednotlivec
* v **a. s.** nie je stanovený maximálny počet akcionárov, kým v **s. r. o.** je počet spoločníkov obmedzený na 50
* **akc. spol.** má väčšiu možnosť získať úver z banky

**Akcia –** je cenný papier, ktorý dáva akcionárovi práva na:

* riadenie spoločnosti (hlasovať, voliť a byť volený)
* podiel na zisku
* podiel na likvidačnom zostatku pri zániku spoločnosti
* informácie

- povinnosť: splatiť vklad v stanovenom termíne

Akcia sa skladá z: *plášťa –* musí mať zákonom predpísané náležitosti, je hlavnou listinou a potvrdzuje vlastníctvo akcií v a. s.

*kupónu –* je to poukážka na dividendu

*talóna –* oprávňuje akcionára na vydanie nového kupónového hárka

***Menovitá hodnota akcie*** je peňažná suma uvedená na akcii, musí byť deliteľná kladným celým číslom a platí, že základné imanie spoločnosti je súčet menovitých hodnôt akcií.

Druhy akcií: **1. akcie podľa znenia –** *na meno –* sú prevoditeľné a prevod sa uskutočňuje rubopisom a odovzdaním. Meno majiteľa je uvedené v texte akcie a v zozname akcionárov. Môžu byť vydávané v listinnej aj v zaknihovanej podobe.

- *na doručiteľa* – sú prevoditeľné odovzdaním, v texte akcie nie je uvedené meno majiteľa, práva spojené s akciou má držiteľ akcie. Môžu byť vydávané len v zaknihovanej podobe.

**2. akcie podľa práva a povinností akcionárov –** *kmeňové* – sú základné (bežné) akcie, z ich vlastníctva vyplývajú základné práva akcionára a sú s nimi spojené všetky riziká podnikania

- *prioritné* – sú spojené s prednostnými právami pri vyplácaní dividendy, ktorá je pevne stanovená, ich majitelia **môžu mať** obmedzené hlasovacie právo. Súhrn menovitých hodnôt týchto akcií nesmie byť vyšší ako polovica základného imania.

**3. akcie podľa podoby –** *zaknihované* (dematerializované) - neexistujú v skutočnej materiálnej podobe, majú formu elektronického záznamu v evidencii cenných papierov v centrálnom depozitári alebo v centrálnom registri NBS

- *listinné* – majú podoby listiny, ktorá sa skladá z plášťa, kupónového hárka a talónu

Akcie sú **obchodovateľné** cenné papier, môžu sa nakupovať a predávať. Skutočnou hodnotou akcie je jej **kurz** na trhu.

***Kurz akcie*** je trhová cena, za ktorú sa akcia kupuje a predáva.

kurz akcie = (dividenda na 1 akciu/úroková miera) \*100

Akcionár nemá právo požadovať od vydavateľa cenného papiera zaplatenie menovitej hodnoty akcie – akciu je možné predať iba podľa aktuálneho trhového kurzu s ktorým sa v danom momente s akciami obchoduje na akciovom trhu.

**Dividenda –** predstavuje podiel akcionára na zisku, ktorý pripadá na jednu akciu

**Tantiéma** - podiel na zisku vyplácaný podľa stanov ako odmena členom správnej a dozornej rady akciových spoločností. Určuje sa obyčajne určitým percentom z dosiahnutého zisku.

**Ážio -** predstavuje kladný rozdiel medzi menovitou hodnotou a burzovým kurzom. Ak je burzová cena vyššia ako menovitá hodnota hovoríme o "nad pari", ak je cena nižšia "pod pari" a v prípade, že je kurz totožný s menovitou hodnotou hovoríme o "al pari". Opak ážia je disážio.